KOMISIJOS REGLAMENTAS (EB) Nr. 1416/2006
2006 m. rugsėjo 26 d.
nustatantis tam tikras taisykles dėl Europos bendrijos ir Jungtinių Amerikos valstijų susitarimo dėl prekybos vynu 7 straipsnio 2 dalies, susijusios su JAV kilmės nuorodų apsauga Bendrijoje, įgyvendinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. gruodžio 20 d. Tarybos sprendimą 2006/232/EB dėl Europos bendrijos ir Jungtinių Amerikos Valstijų susitarimo dėl prekybos vynu sudarymo (1), ypač į jo 3 straipsnį,
kadangi:
(1)
Pagal Europos bendrijos ir Jungtinių Amerikos Valstijų susitarimo dėl prekybos vynu (2) (toliau - Susitarimas) 7 straipsnio 2 dalį Bendrija nustato, kad Susitarimo V priede išvardyti vynuogininkystei reikšmingi pavadinimai gali būti naudojami kaip vyno kilmės nuorodos, skirtos nurodyti tik tam vynui, kurio kilmę tas pavadinimas nurodo.
(2)
Šiuo reglamentu negali būti pažeidžiamos esamos intelektinės nuosavybės teisės, kurios galioja Bendrijoje.
(3)
Todėl turėtų būti numatyta JAV kilmės nuorodų apsauga Bendrijoje, kaip nurodyta Susitarime, ypač jo 7 straipsnio 2 ir 3 dalyse, siejant su jo 12 straipsniu.
(4)
Šis Susitarimas įsigaliojo 2006 m. kovo 10 d. (3). Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną.
(5)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Priede išvardytos JAV kilmės nuorodos gali būti naudojamos kaip vyno kilmės nuorodos, skirtos nurodyti tik tam vynui, kurio kilmę tas pavadinimas nurodo. Valstybių narių kompetentingos valdžios institucijos imasi priemonių užtikrinti, kad ne pagal šio straipsnio reikalavimus paženklintas etiketėmis vynas nebūtų pateikiamas į rinką arba iš jos išimtas tol, kol jis nebus paženklintas etiketėmis pagal šį straipsnį.
2. 1 dalis:
a)
neturi poveikio bendrijoje galiojančioms intelektinės nuosavybės teisėms arba ženklo, kuris saugomas kaip intelektinė nuosavybė, naudojimui prekybos procese Bendrijoje iki šio reglamento įsigaliojimo dienos;
b)
netrukdo prireikus imtis priemonių, kad būtų leista vartoti homoniminius kilmės pavadinimus, jeigu vartotojai nebus klaidinami, arba kad asmeniui būtų leista naudoti prekyboje to asmens asmenvardį ar verslo pirmtako asmenvardį, jeigu toks vartojimas neklaidins vartotojo.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugsėjo 26 d.